Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 961

1998. átlagában 7,8%-ra mérséklődött. A II. félévben különösen jelentős volt a csökkenés üteme. Ugyanakkor a KSH 1999. évi adatai szerint a munkaerőfelmérés (MEF) azt mutatja, hogy tavaly a foglalkoztatottak száma 3811,5 ezerre nőtt, ami 3,1%-os, illetve 114 ezer fős növekedést jelent az előző év átlagához viszonyítva. Ezzel mind a foglalkoztatottak száma, mind a 15—64 éves népességre számított 55,7%-os foglalkoztatottsági arány újra elérte az 1993. évi szintet. A foglalkoztatottak száma az év folyamán — csökkenő ütemben — negyedévről negyedévre nőtt, s a IV. negyedévben 3843,6 ezren (a 15—64 évesek közül 3820,2 ezren) minősültek foglalkoztatottnak a MEF fogalmi rendszere szerint. A Nemzetközi Munkaügyi Szervezet (ILO) kategóriája szerint — amely egyébként megegyezik a KSH módszertanával — a munkanélküliek száma 1999-ben éves átlagban 285 ezer fő volt. Az éves munkanélküliségi ráta a munkaerő-felmérés történetében a legalacsonyabb értéket érte el (7,0%). Az Európai Unióra jellemző 1999. évi átlagérték 9,2% volt. A gazdaságilag inaktív népesség száma szintén mérséklődött, ennek ellenére a 15—54 éves nők, illetve a 15—59 éves férfiak 33%-a — mintegy 2023 ezer fő — nem volt jelen 1999-ben a munkaerőpiacon. Ez évben arra számítunk, hogy a kormányzati intézkedések, valamint az irányelvekben meghatározott feladatok végrehajtásának eredményeként a foglalkoztatottak számának bővülése — a munkatermelékenység várható növekedése miatt csökkenő ütemben — az év során folytatódik és összességében várhatóan eléri a 40—60 ezer főt. Mindezen kedvező tendenciák mellett számolni kell azonban azzal is, hogy a magyar munkaerőpiac néhány vonásában jelentősen különbözik a nyugat-európai országokétól. Az eltérések közül a legfontosabbak a következők: — A tagországokhoz viszonyítva nagyon alacsony a foglalkoztatottak aránya a munkavállalási korú népességen belül (Magyarországon 1999-ben a nemzetközi összehasonlításban munkavállalási korúnak tekintett 15—64 éves népesség 55,7%-a volt foglalkoztatott, miközben az EU tagállamok átlagában 1998-ban 61,1%-ot ért el ez a mutató). Hasonló különbség tapasztalható a gazdasági aktivitást illetően is. 2000/52. szám — A munkanélküliségi ráta ugyan jóval alacsonyabb, mint az Európai Unióban, de az állástalanok aránya egyes térségekben még nagyon magas, és különösen kedvezőtlen, hogy a munkanélküliek fele tartósan nem tud elhelyezkedni. — Nálunk a jövő felé tekintve nem a statisztikákkal megragadható munkanélküliség kezelése jelenti a fő kihívást, hanem az, hogy akik akár a szükséges képzettségük hiánya miatt, akár egészségügyi gondjaikra visszavezethetően, vagy csak a megfelelő, könnyen elérhető munkahely hiányában a munkanélküli ellátásukat kimerítve elhagyták a munkaerőpiacot, hogyan vezethetők vissza a szervezett munka világába. — A középtávú demográfiai prognózisok szerint az elkövetkező években jelentősen bővül a munkaerő-kínálat, s ez várhatóan fokozza a feszültségeket a munkaerőpiacon. Az ez évi irányelvek az EU országaiban kialakult gyakorlathoz hasonlóan éves Nemzeti Foglalkoztatási Akcióterv formájában készültek el. Az Európai Unióban az 1997-es luxemburgi csúcsértekezleten elfogadott Európai Foglalkoztatási Stratégia keretében kezdődött el a nemzeti foglalkoztatáspolitikák összehangolása. E stratégiának két fő célja van: a foglalkoztatás bővítése és a munkanélküliség visszaszorítása. Ez az Unió Tanácsa által évente elfogadott foglalkoztatási irányvonalak segítségével valósul meg, amelyek négy stratégiai cél (pillér) mentén határozzák meg a teljesítendő feladatokat: — a foglalkoztathatóság javítása; — a vállalkozói szellem megerősítése; — a vállalkozások és dolgozóik alkalmazkodóképességének fejlesztése; — az esélyegyenlőség politikájának megerősítése. Ezek keretül szolgálnak egy több évre szóló, integrált foglalkoztatáspolitika kialakításához, aminek adaptálására a tagállamoknak minden évben nemzeti foglalkoztatási akciótervet kell készíteniük, majd ennek teljesítéséről a következő évben számot kell adniuk. A Kormány meggyőződése, hogy az irányelveiben foglalt célok, feladatok döntő részben a 2000. évi költségvetési törvény által meghatározott kereteken belül a rendelkezésre álló pénzügyi források célirányosabb felhasználásával, a támogatási rendszerek korábbiaknál összehangoltabb és hatékonyabb működtetésével, valamint a meglévő intézményrendszer eredményesebb tevékenységével valósíthatók meg. B) Az EU gyakorlatában érvényesülő négy pillér szerint csoportosítva a hazai foglalkoztatáspolitika rövid távú törekvéseit és konkrét akcióit, az alábbiakban fogalmazhatók meg a magyar Kormány szándékai: I. PILLÉR: A FOGLALKOZTATHATÓSÁG JAVÍTÁSA A foglalkoztathatóság javítása egyfelől azt jelenti, hogy a munkanélkülieket és az inaktívakat alkalmassá kell tenni arra, hogy foglalkoztassák őket, másfelől pedig azokra az ösztönzőkre és lehetőségekre vonatkozik, amelyekkel az egyéneket álláskeresésre késztetik. Ennek megfelelően magában foglalja a fellépést a szociális kirekesztődéssel szemben, mivel morális és politikai szempontból egyaránt elfogadhatatlan, hogy a társadalom egyes csoportjainak esélyük sincsen arra, hogy kikerüljenek a szegénységi csapdából és életszínvonaluk érzékelhetően javuljon. A foglalkoztathatóság ily módon szorosan kapcsolódik a szegénységi csapdához: azok a társadalmi csoportok, amelyekben a különböző szociális segélyből élő személyek dominálnak, nem érdekeltek abban, hogy saját maguk biztosítsák megélhetésük forrását, mert ezzel nemcsak segélyre való jogosultságukat veszítenék el, de munkájukkal nagy valószínűséggel kevesebb jövedelemre tudnának szert tenni, mint amennyit a különböző jogcímeken szerzett támogatások kitesznek.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes